**Marianne Hafting Fyhn** (født 11. oktober 1973) er en norsk biolog og professor ved Universitetet i Oslo (UiO). Hun var en viktig del av teamet som fant gridceller i hjernen. Et funn som senere førte til at norske forskere fikk Nobelprisen i fysiologi eller medisin for første gang.

Utdanning, karriere og forskning
--------------------------------

Marianne Fyhn studerte realfag i Bergen. Etter feltarbeid på Svalbard der Fyhn studerte arktisk biologi, tok hun mastergrad i fysiologi ved Universitetet i Tromsø. Siden ble hun vitenskapelig assistent hos May-Britt og Edvard Moser ved NTNUs Senter for hukommelsesbiologi (*Centre for the Biology of Memory*, seinere Kavli-instituttet), der hun forsket på stedsans og hukommelse. I 2004 publiserte hun en artikkel i *Science* som beskrev at hjerneceller i entorhinal cortex danner et mentalt kart over omgivelsene. Hun fulgte opp arbeidet med en artikkel som ble publisert i *Nature* i 2005 der disse hjernecellene ble døpt grid celler. I mai 2005 fullførte Fyhn en doktorgrad samme sted med utgangspunkt i disse studiene, med May-Britt og Edvard Moser som veiledere. Doktoravhandlingen viste at hjerneområdet entorhinal cortex inneholder et mentalt kart over omgivelsene. Fyhns avhandling ble kåret til verdens beste doktorgrad innen nevrovitenskap i 2005, og hun fikk Donald B. Lindsley's prize in Behavioral Neuroscience. Deretter var hun tre år postdoktor ved NTNU. Funnet av gridcellene førte til at Norge i 2014 for første gang fikk Nobelprisen i fysiologi eller medisin ved May-Britt og Edvard Moser.

Etter to års forskningsopphold i USA fikk Fyhn i 2010 jobb ved UiO. Sammen med ektemannen Torkel Hafting driver hun Hafting-Fyhn Neuroplasticity Group ved Institutt for biovitenskap (IBV) ved UiO, hvor det er engasjert et titall masterstudenter, stipendiater og postdoktorer. I tillegg leder hun endringsmiljøet CINPLA (Centre for Integrative Neuroplasticity) der biologer og medisinere samarbeider tverrfaglig med fysikere, informatikere og matematikere om beregningsorientert fysikk og eksperimentell biovitenskap.

Priser og utmerkelser
---------------------

* 2012 ble hun i Morgenbladets forskerkåring utpekt som en av de 11 mest fremtredende norske forskere under 40 år.
* 2007 Fridtjof Nansens belønning for yngre forskere
* 2006 Lindsley Prize in Behavioral Neuroscience
* 2006 Det Kongelige Norske Videnskabers Selskabs pris for yngre forskere

Referanser
----------

1. 1 2 3 4 5 6 7 8 9 10 11 12  «UiO – Det matematisk-naturvitenskapelige fakultet: *Fant stedsansen, jakter nye hjernemysterier* (intervju publisert 29. januar 2015)». Arkivert fra originalen 8. februar 2015. Besøkt 30. januar 2015.
2. ↑  «X Norske nobelprisvinnere - NTNU». *www.ntnu.edu*. Besøkt 8. mars 2024.
3. ↑
4. ↑  «Marianne Fyhn». Universitetet i Oslo. 29. september 2020. Besøkt 8. mars 2024.
5. ↑  Fridtjof Nansens belønning for yngre forskere 2007
6. ↑  Donald B. Lindsley Prize in Behavioral Neuroscience 2006
7. ↑  Det Kongelige Norske Videnskabers Selskabs pris for yngre forskere Arkivert 24. juli 2011 hos Wayback Machine.

Eksterne lenker
---------------

* (no) Publikasjoner av Marianne Fyhn i forskningsdokumentasjonssystemet CRIStin
* (no) Publikasjoner av Marianne Fyhn i BIBSYS
* Marianne Fyhns internasjonale publikasjoner
* forskning.no, «Kartet i hodet» (2005)
* forskning.no, «Verdens beste doktoravhandling» (2006)
* Populærvitenskapelig essay av Fyhn i *Science* (2007)

|  |  |
| --- | --- |
| Oppslagsverk/autoritetsdata | BIBSYS **·** VIAF **·** CRIStin
 |